

**ΕΡΩΤΗΜΑΤΟΛΟΓΙΟ   
ΜΙΣΘΩΜΕΝΕΣ ΓΡΑΜΜΕΣ (08)**

**Οδηγίες συμπλήρωσης**

Μάρτιος 2016

Περιεχόμενα

[Εισαγωγή 3](#_Toc446081808)

[Υπόχρεοι προς συμπλήρωση: 3](#_Toc446081809)

[Περιεχόμενο ερωτηματολογίου 3](#_Toc446081810)

[Ορισμοί και διευκρινίσεις 4](#_Toc446081811)

[Οδηγίες συμπλήρωσης 5](#_Toc446081812)

# Εισαγωγή

Αναφέρεται στο ερωτηματολόγιο:

**08 Μισθωμένες Γραμμές**

Αντικαθιστά το ερωτηματολόγιο Μισθωμένων Γραμμών.

Αποσκοπεί στη συγκέντρωση πληροφόρησης για την αγορά των μισθωμένων γραμμών. Απαρτίζεται από μία ενότητα.

Υποβάλλεται μία φορά το χρόνο, σύμφωνα με το χρονοδιάγραμμα υποβολής που αναρτάται στο δικτυακό τόπο της ΕΕΤΤ.

# Υπόχρεοι προς συμπλήρωση:

Όλοι οι πάροχοι οι οποίοι:

(α) έχουν ετήσιο, συνολικό κύκλο εργασιών από αδειοδοτημένες υπηρεσίες που υπερβαίνει τις €150,000

(β) δραστηριοποιούνται στην παροχή μισθωμένων γραμμών.

# Περιεχόμενο ερωτηματολογίου

Το ερωτηματολόγιο διαρθρώνεται σε 4 τμήματα.

* Το πρώτο τμήμα εστιάζει στα αναλογικά κυκλώματα του παρόχου τα οποία κατανέμονται στη χονδρική και στη λιανική αγορά (όγκος πωλήσεων σε τεμάχια και έσοδο σε ευρώ). Ειδικά για τη χονδρική αγορά ζητείται διαχωρισμός των γραμμών (και των αντιστοίχων εσόδων) σε ζευκτικό και τερματικό τμήμα.
* Το δεύτερο τμήμα αφορά στην ανάλυση των ψηφιακών μισθωμένων κυκλωμάτων του παρόχου στη χονδρική αγορά (όγκος πωλήσεων σε τεμάχια και έσοδο σε ευρώ). Η ανάλυση εδώ είναι ευρύτερη από ότι στα αναλογικά καθώς ζητείται κατανομή ανά ταχύτητα, ανά τύπο τμήματος (ζευκτικό, τερματικό), και ανά τεχνολογία (TDM, Ethernet).
* Το τρίτο τμήμα αφορά στην ανάλυση των ψηφιακών μισθωμένων κυκλωμάτων του παρόχου στη λιανική αγορά (όγκος πωλήσεων σε τεμάχια και έσοδο σε ευρώ). Η ζητούμενη ανάλυση περιορίζεται στην ταχύτητα και τεχνολογία (TDM, Ethernet).
* Το τέταρτο τμήμα αφορά στις ζεύξεις διασύνδεσης τηλεφωνίας. Εδώ ζητείται μόνο ο αριθμός ζεύξεων σε τεμάχια και όχι έσοδα.

# Ορισμοί και διευκρινίσεις

1. Μισθωμένη Γραμμή

Είναι η σύνδεση δύο σταθερών σημείων μέσω ενός μόνιμου κυκλώματος το οποίο παρέχει συνδεσιμότητα αποκλειστικής συμμετρικής χωρητικότητας και διαφανή μετάδοση η οποία δεν περιλαμβάνει on-demand δυνατότητα μεταγωγής ή δρομολόγησης ελεγχόμενη από τον τελικό χρήστη.

Περιλαμβάνονται κυκλώματα αποκλειστικής χωρητικότητας παρεχόμενα τόσο μέσω κλασικών τεχνολογιών μετάδοσης μισθωμένων γραμμών (όπως αναλογικά και ψηφιακά τεχνολογίας PDH/SDH) όσο και μέσω τεχνολογίας Ethernet.

Κυκλώματα αποκλειστικής χωρητικότητας που περιλαμβάνονται ως μέρος παροχής λιανικών υπηρεσιών VPN δεν λαμβάνονται υπόψη ως μισθωμένες γραμμές λιανικής.

1. Μισθωμένη Γραμμή Λιανικής

Χαρακτηρίζεται κάθε μισθωμένη γραμμή, την οποία παρέχετε σε χρήστη που δεν είναι πάροχος ηλεκτρονικών επικοινωνιών.

1. Μισθωμένη Γραμμή χονδρικής

Χαρακτηρίζεται κάθε μισθωμένη γραμμή, την οποία παρέχετε σε άλλο πάροχο ηλεκτρονικών επικοινωνιών. Κάθε μισθωμένη γραμμή χονδρικής θα πρέπει να χαρακτηρίζεται ή να αναλύεται σε τερματικό τμήμα (βλέπε σημείο 4) και σε ζευκτικό τμήμα (βλέπε σημείο 5).

Αντίστοιχη ανάλυση θα πρέπει να δώσετε και για το έσοδο κάθε μισθωμένης γραμμής χονδρικής.

1. Τερματικό Τμήμα

Είναι το προϊόν χονδρικής ή τμήμα κυκλώματος αποκλειστικής χωρητικότητας χονδρικής και ορίζεται ως το κύκλωμα αποκλειστικής χωρητικότητας που βρίσκεται μεταξύ του άκρου απόληξης του δικτύου και του Κόμβου Μισθωμένων Γραμμών (ΚοΜΓ) του δικτύου σας που βρίσκεται πλησιέστερα στο άκρο αυτό. Το άκρο απόληξης μπορεί να βρίσκεται στις εγκαταστάσεις του Παρόχου ή πελάτη του. Στην περίπτωση του δικτύου ΟΤΕ και για κυκλώματα κλασικών τεχνολογιών μετάδοσης μισθωμένων γραμμών ο ΚοΜΓ είναι κόμβος λειτουργικότητας επιπέδου Tandem (Tandem και Tandem-Local) ενώ για κυκλώματα τεχνολογίας Ethernet ο ΚοΜΓ είναι ο πρώτος κόμβος που συγκεντρώνει συνδέσεις αποκλειστικής χωρητικότητας με τα άκρα τελικών χρηστών (Local Exchange). Στην περίπτωση του δικτύου άλλου Παρόχου, ο ΚοΜΓ είναι ο πρώτος κόμβος που συγκεντρώνει συνδέσεις αποκλειστικής χωρητικότητας με τα άκρα τελικών χρηστών.

1. Ζευκτικό Τμήμα

Είναι το προϊόν χονδρικής ή τμήμα κυκλώματος αποκλειστικής χωρητικότητας χονδρικής και ορίζεται ως το κύκλωμα αποκλειστικής χωρητικότητας που βρίσκεται μεταξύ ΚοΜΓ. Πιο συγκεκριμένα είναι το κύκλωμα που ξεκινάει από το χώρο πολυπλεξίας ενός ΚοΜΓ και καταλήγει στο χώρο πολυπλεξίας ενός άλλου ΚοΜΓ.

# Οδηγίες συμπλήρωσης

* Κάθε μισθωμένη γραμμή χονδρικής δύναται να περιλαμβάνει 0, 1 ή 2 Τερματικά Τμήματα και 0 ή 1 Ζευκτικό Τμήμα.
* Mισθωμένη γραμμή χονδρικής τύπου "από-άκρο-σε-άκρο" ("point-to-point") συνδέει δυο σημεία τα οποία ανήκουν και τα δυο στον Πάροχο ή το ένα ανήκει στον Πάροχο και το άλλο σε πελάτη του Παρόχου. Μια τέτοια μισθωμένη γραμμή χονδρικής αναλύεται σε 2 Τερματικά Τμήματα και 0 ή 1 Ζευκτικό Τμήμα. Η ύπαρξη Ζευκτικού Τμήματος εξαρτάται από τη μεσολάβηση τουλάχιστον δύο ΚοΜΓ με δυνατότητα πολυπλεξίας στους χώρους τους.
* Περίπτωση παροχής μισθωμένης γραμμής λιανικής ή χονδρικής μέσω συνδυασμού κυκλωμάτων μικρότερης χωρητικότητας δεν πρέπει να λογίζεται ως πολλαπλές γραμμές μικρότερης χωρητικότητας αλλά ως μία γραμμή της παρεχόμενης συνολικής χωρητικότητας.
* Στα παρεχόμενα στοιχεία μισθωμένων γραμμών χονδρικής και ζεύξεων διασύνδεσης τηλεφωνίας να μην περιληφθούν κυκλώματα τύπου Ημι-Ζεύξης ή Ζεύξης σε Φυσική Συνεγκατάσταση (δηλαδή κυκλώματα περιορισμένου μήκους).
* Στα παρεχόμενα στοιχεία μισθωμένων γραμμών χονδρικής και ζεύξεων διασύνδεσης τηλεφωνίας να μην περιληφθούν κυκλώματα για τα οποία δεν καταβάλλονται τέλη.
* Τα κυκλώματα Ethernet backhauling αναλύονται όπως κάθε μισθωμένη γραμμή χονδρικής. Έτσι ένα τέτοιο κύκλωμα στην περίπτωση που παραδίδεται σε χώρο ΦΣ και στα δύο LE μεταξύ των οποίων εκτείνεται θα αναλύεται ως ένα ζευκτικό τμήμα. Σε περίπτωση βεβαίως που ένα τέτοιο κύκλωμα παραδίδεται σε εγκαταστάσεις του Παρόχου (δηλ. εκτός χώρου ΦΣ LE) τότε υφίσταται τερματικό τμήμα. Σε σχέση με τη δυσαναλογία πλήθους τερματικών και ζευκτικών τμημάτων επισημαίνεται ότι τα τερματικά και ζευκτικά τμήματα ανήκουν σε διακριτές αγορές με διαφορετικούς φραγμούς εισόδου και επέκτασης.
* Μεταπωλητής μισθωμένων γραμμών χονδρικής (δηλαδή Πάροχος που προμηθεύεται μισθωμένες γραμμές χονδρικής τις οποίες μεταπωλεί σε άλλον/άλλους Παρόχους ηλεκτρονικών επικοινωνιών) συμπληρώνει για τις μεταπωληθείσες αυτές γραμμές τα ζητούμενα στοιχεία μισθωμένων γραμμών λιανικής (κι όχι χονδρικής). Πάροχοι που προμηθεύονται τέτοιου είδους γραμμές από Παρόχους-Μεταπωλητές δεν συμπληρώνουν το ερωτηματολόγιο μισθωμένων γραμμών.
* Για τις Ζεύξεις Διασύνδεσης Τηλεφωνίας: Τα κυκλώματα Διασύνδεσης Πλήρους Ζεύξης δε θα αναλυθούν σε Τερματικά-Ζευκτικά, καθώς στην αρχιτεκτονική που ακολουθείται, το Α/Κ ΟΤΕ που αποτελεί το ένα άκρο τους δεν είναι απαραίτητα ΚοΜΓ, συνεπώς η σχετική ανάλυση δεν μπορεί να γίνει ούτε με παραδοχές.
* Στα μεγέθη που καταγράφονται να περιλαμβάνονται όλα τα βασικά εφάπαξ τέλη σύνδεσης/ενεργοποίησης ετησιοποιημένα.
* Στην ανάλυση εσόδων θα λαμβάνονται υπόψη τυχόν εκπτώσεις που λαμβάνουν οι Πάροχοι (ο επιμερισμός στις κατηγορίες εσόδων θα γίνεται κατά προσέγγιση).
* Στο ερώτημα Δ.1 για το πλήθος ζεύξεων διασύνδεσης τηλεφωνίας, τα ζητούμενα αφορούν το σύνολο των γραμμών, δηλ. και για σταθερά και για κινητά δίκτυα.